Der er et udtryk, der hedder kolde kontanter, og det var lige præcis, hvad Toldstyrelsen faldt over, da de fornylig var på kontrol på Grønlandshavnen i Aalborg. For Toldstyrelsens overvågninger og analyser førte i midten af oktober til, at en række paller med frostpakker blev udtaget til kontrol på Grønlandshavnen i Aalborg. Ifølge toldpapirerne var der tale om en almindelig sending frysegods, men ved nærmere kontrol viste frostpakkerne sig at gemme på 7,7 millioner kroner i kontanter. - Det er et imponerende stykke kontrolarbejde, tolderne har lavet. De mange millioner kroner lå godt skjult i frostpakkerne. I det yderste lag af pakkerne var der intet at finde, men efter en grundigere gennemgang med scanning og pengehunde, fandt tolderne de mange kontanter, hvorefter politiet blev underrettet, siger kontroldirektør i Toldstyrelsen, Michael Lund. Sagen med de mange millioner er nu overgivet til efterforskning hos Grønlands Politi.

Referat:
Toldstyrelsen har tilbageholdt 7,7 millioner kroner i kontanter gemt i frostpakker på Grønlandshavnen i Aalborg. Sagen er nu overgivet til politiet.